Brugghús geta ekki hafið sölu á áfengi á föstudag, þegar ný áfengislög taka gildi, þar sem enn er ekki hægt að sækja um leyfi til þess hjá sýslumanni. Skrifstofustjóri Reykjavíkurborgar segir að borgin ætli að hraða ferlinu eins og kostur er.
Mikil breyting varð á áfengislögum um miðjan júní þegar samþykkt var að frá og með næstu mánaðarmótum mætti selja áfengi beint frá framleiðslustað. Brugghúsin þurfa þó að bíða eitthvað lengur því enn er ekki hægt að sækja um leyfi hjá sýslumanni.
Helga Björk Laxdal, skrifstofustjóri Reykjavíkurborgar, segir að borgin hafi undirbúið sig mjög vel og hyggist vinna leyfin eins hratt og auðið er, um leið og þau berist frá sýslumanni.
Við erum búin að vinna ákveðna forvinnu og búum svo vel hjá Reykjavíkurborg að í aðalskipulagi Reykjavíkur er nú þegar skilgreint hvar má vera með svona starf semi. Og á hvaða tíma.
Við erum fljót að finna út úr því þegar umsóknirnar byrja að berast.
Hún gerir ráð fyrir að fyrstu umsóknir berist á morgun.
En við þurfum að skoða hvert mál fyrir sig setja ákveðnar skyldur á sveitarfélögin og þar með talið Reykjavíkurborg. Okkur ber skylda til að tryggja að starfsemin sé í samræmi við bæði lög um hollustuhætti og að þetta sé brunakröfur uppfylltar osfrv.
Borgin sé engu að síður tilbúin að hraða ferlinu eins og hægt er.
En svo er það líka umsækjendanna að sjá til þess að gögnin séu í lagi osfrv og ef allir passa upp á sitt þá ættum við að geta séð fram á að einhverjir geti opnað fyrir haustið, jafnvel í ágúst.
Brugghús geta að líkindum ekki hafið sölu á áfengi fyrr en með haustinu, þar sem ekki er hægt að sækja um leyfi til þess hjá sýslumanni. Ný áfengislög taka gildi á föstudag. 